ସଂତୃପ୍ତ ମିଶ୍ର ଜଣେ ଭାରତୀୟ ଓଡ଼ିଆ ରାଜନେତା । ଆଦିତ୍ୟ ବିର୍ଲା ଗ୍ରୁପ୍‌ର ନିର୍ଦ୍ଦେଶକ ଭାବରେ ପୂର୍ବରୁ କାର୍ଯ୍ୟ କରିଥିବା ମିଶ୍ର ଚାକିରୀରୁ ସେଚ୍ଛାକୃତ ଭାବରେ ଅବସର ନେଇ ୨୦୨୪ ମସିହାରେ ବିଜୁ ଜନତା ଦଳରେ ଯୋଗ ଦେଇଥିଲେ । ଜନ୍ମ ଓ ଶିକ୍ଷା ସଂତୃପ୍ତ ମିଶ୍ର ୧୯୬୫ ମସିହାର ଅଗଷ୍ଟ ୧୫ ତାରିଖରେ ବୁର୍ଲାରେ ଜନ୍ମଗ୍ରହଣ କରିଥିଲେ । ତାଙ୍କ ବାପା ବିଶ୍ୱମୋହନ ମିଶ୍ର ଜଣେ ପ୍ରାଧ୍ୟାପକ ଥିଲେ ଓ ମାଆ ସରଜୁବାଳା ମିଶ୍ର ଓଡ଼ିଶା ସରକାରଙ୍କ ପରିବାର କଲ୍ୟାଣ ବିଭାଗରେ କାମ କରିଥିଲେ । ସେ ପୁରୀ ଜିଲ୍ଲାର ମୂଳ ବାସିନ୍ଦା ଏବଂ କଟକରେ ତାଙ୍କର ପିଲାଦିନ କଟିଥିଲା । କଟକର ସେକେଣ୍ଡାରୀ ବୋର୍ଡ଼ ସ୍କୁଲରୁ ଏକାଦଶ ଶ୍ରେଶୀ ପାସ୍ କରିବା ପରେ ସେ ରେଭେନ୍ସା କଲେଜରେ ସ୍ନାତକ ଯାଏଁ ପଢ଼ିଥିଲେ ଏବଂ ଉତ୍କଳ ବିଶ୍ୱବିଦ୍ୟାଳୟରୁ ରାଜନୈତିକ ବିଜ୍ଞାନରେ ସ୍ନାତକୋତ୍ତର କରିଥିଲେ । ସେ ମୁମ୍ବାଇସ୍ଥିତ ଟାଟା ସାମାଜିକ ବିଜ୍ଞାନ ସଂସ୍ଥାନରେ ପଢ଼ିଥିଲେ । ଏହାପରେ ସେ ଏକ ଘରୋଇ କମ୍ପାନୀରେ ଚାକିରୀରେ ଯୋଗ ଦେଇଥିଲେ ଏବଂ ପରେ ଟାଟା ସାମାଜିକ ବିଜ୍ଞାନ ସଂସ୍ଥାନରେ ପ୍ରାଧ୍ୟାପକ ଭାବରେ ଯୋଗ ଦେଇଥିଲେ ଏବଂ ଏହି ସମୟରେ ଉତ୍କଳ ବିଶ୍ୱବିଦ୍ୟାଳୟରୁ ପିଏଚ୍‌ଡି କରିଥିଲେ । ୧୯୯୦ରୁ ୧୯୯୩ ଯାଏଁ ସେ ଇଉରୋପରେ ରହି ଗବେଷଣା କରିଥିଲେ । ପେଷା ୧୯୯୪ ମସିହାରେ ସେ ହିନ୍ଦୁସ୍ତାନ ଇଉନିଲିଭର୍‌ରେ ଯୋଗ ଦେଇଥିଲେ ଏବଂ ୧୯୯୬ ମସିହାରେ ଆଦିତ୍ୟ ବିର୍ଲାରେ ଯୋଗ ଦେଇଥିଲେ ଏବଂ ୨୦୨୪ ମସିହାରେ ଅବସର ନେବାଯାଏଁ ସେଠାରେ ହିଁ କାର୍ଯ୍ୟ କରିଥିଲେ । ଏହା ବ୍ୟତୀତ ସେ କାର୍ବନ ବ୍ଲାକର ଜଣେ ନିର୍ଦ୍ଦେଶକ ଭାବରେ କାର୍ଯ୍ୟ କରିଥିଲେ । ରାଜନୀତି ୨୦୨୪ ଜାନୁଆରୀରେ ଆଦିତ୍ୟ ବିର୍ଲା ଗ୍ରୁପର ମାନବ ସମ୍ବଳ ନିର୍ଦ୍ଦେଶକ ପଦରେ ଥିବାବେଳେ ସେ ଚାକିରୀରୁ ସେଚ୍ଛାକୃତ ଭାବରେ ଅବସର ନେଇ ଓଡ଼ିଶା ଫେରିଥିଲେ ଏବଂ ୨୦୨୪ ଫେବୃଆରୀରେ ବିଜୁ ଜନତା ଦଳରେ ଯୋଗ ଦେଇଥିଲେ । ସେ ବିଜେଡିର ରାଷ୍ଟ୍ରୀୟ ମୁଖପାତ୍ର ଭାବରେ କାର୍ଯ୍ୟ କରୁଛନ୍ତି । ୨୦୨୪ ଭାରତୀୟ ସାଧାରଣ ନିର୍ବାଚନରେ, ସେ କଟକ ଲୋକ ସଭା ନିର୍ବାଚନ ମଣ୍ଡଳୀରୁ ବିଜେଡିର ପ୍ରାର୍ଥୀ ଭାବରେ ନିର୍ବାଚନ ଲଢ଼ିଥିଲେ, ମାତ୍ର ଏଥିରେ ୫୭,୦୭୭ ଖଣ୍ଡ ଭୋଟ୍‌ରେ ବିଜେପିର ଭର୍ତ୍ତୃହରି ମହତାବଙ୍କ ଠାରୁ ପରାସ୍ତ ହୋଇଥିଲେ । ବ୍ୟକ୍ତିଗତ ଜୀବନ ୧୯୮୯ ମସିହାରେ ସେ ଅଳକା ମିଶ୍ରଙ୍କୁ ବିବାହ କରିଥିଲେ, ଯିଏକି ଓଡ଼ିଶା ଦକ୍ଷତା ବିକାଶ ପ୍ରାଧିକରଣର ଅଧକ୍ଷ ଭାବରେ କାର୍ଯ୍ୟ କରୁଛନ୍ତି । ଏହି ଦମ୍ପତ୍ତିଙ୍କର ଦୁଇଜଣ ସନ୍ତାନ ଅଛନ୍ତି ।